钦定古今图书集成/明伦汇编/氏族典/第518卷 > 《凌迪知万姓统谱》 > 葛洪
## 钦定古今图书集成/明伦汇编/氏族典/第518卷 > 《凌迪知万姓统谱》 > 葛洪

按《晋书葛洪传》：“洪字稚川，句容人。祖系，吴大鸿胪。父
悌，吴平后，入晋为邵陵太守。洪少好学，家贫，躬自伐
薪以贸纸墨，夜辄写书诵读，遂以儒学知名。性寡欲，
无所爱玩，为人木讷，不好荣利。闭门却扫，未尝交游。
时或寻书问义，不远数千里，崎岖冒涉，期于必得。遂
究览典籍，尤好神仙道术。从祖元学道得仙，号葛仙
公。”以其炼丹秘术授弟子郑隐。洪就隐学，悉得其法兼综医术，著撰精核，而才章富赡。咸和初，司徒王导
召补主簿，后选为散骑常侍，领大著作，洪固辞不就。
以年老欲炼丹以期遐寿，闻交趾出丹砂，求为勾漏
令，帝从之，洪遂携子侄俱行。至广州，刺史邓岳留不
听去，洪乃止罗浮山炼丹。在山积年，优游闲养，著述
不辍，凡一百一十六篇。自号《抱朴子》，因名其书。后忽
与邓岳疏云：“当远游寻师，刻期便发。”岳得疏，狼狈往
别，而洪坐至日中，兀然若睡而卒。岳至遂不见，年八
十一。视其颜色如生，肢体柔软，举尸入棺，惟空衣，世
以为尸解得仙云。